b"\n_START_ARTICLE_\nLaphroaig\n_START_PARAGRAPH_\nLaphroaig (uttales 'la-froyg) er et skotsk single malt whisky-merke. Laphroaig-destilleriet er lokalisert p\xc3\xa5 \xc3\xb8ya Isle of Islay p\xc3\xa5 Skottlands vestkyst. Laphroaig regnes for \xc3\xa5 v\xc3\xa6re en av whiskyene med kraftigst smak. Laphroaig lagres p\xc3\xa5 fat 10, 15, 30 eller 40 \xc3\xa5r f\xc3\xb8r den tappes p\xc3\xa5 flasker og selges. Andre \xc3\xa5rganger og tapninger kan forekomme. En andel av Laphroaig selges ogs\xc3\xa5 til produksjon av blended whisky._NEWLINE_Blant whisky-skribenter har den ord p\xc3\xa5 seg for \xc3\xa5 v\xc3\xa6re en \xe2\x80\x9dElsk den eller hat den-whisky\xe2\x80\x9d, og ord som brukes til \xc3\xa5 beskrive den er medisinaktig, fenol og tang, salt og olje, gasbind og munnskyllevann. \xc3\x85rsaken til den jodaktige tangkarakteren skal ligge b\xc3\xa5de i at Laphroaig benytter torvleier p\xc3\xa5 Islay som ingen andre destillerier har tilgang til, og at det henter vannet fra sin egen dam i Kilbridge-elven._NEWLINE_At de kun benytter sm\xc3\xa5 destilleringsapparater og at deres modningslagre ligger s\xc3\xa5 \xc3\xa5 si i fj\xc3\xa6resteinene er nok ogs\xc3\xa5 med p\xc3\xa5 \xc3\xa5 gi denne whiskyen en ekstrem kompleksitet og mange mener at ingen skotsk whisky er mer egnet som \xc2\xabnightcap\xc2\xbb enn Laphroaig._NEWLINE_Navnet Laphroaig er antagelig av g\xc3\xa6lisk og norr\xc3\xb8n opprinnelse og betyr \xc2\xabDen vakre dalen ved den vide bukta\xc2\xbb (\xc2\xab-phroaig\xc2\xbb tilsvarende \xc2\xabbreivik\xc2\xbb). Destilleriet ble grunnlagt i 1815 av br\xc3\xb8drene Donald og Alex Johnston. I 1847 falt Donald ned i et whiskyfat og druknet, noe som ogs\xc3\xa5 i whiskymilj\xc3\xb8et m\xc3\xa5 betraktes som et sv\xc3\xa6rt uvanlig d\xc3\xb8dsfall."